section_heading: 1970. – 1987.
paragraph_text: Utrku 1975. obilježila je tragična nesreća Marka Donohuea koji je izletio s probušenom gumom na najbržem zavoju na stazi i preminuo dan poslije od posljedica sudara, a poginuo je i sudac pokraj staze od letećih krhotina uništenog bolida. Pobijedio je Vittorio Brambilla u March-Fordu i time ostvario svoju jedinu pobjedu u Formuli 1. Talijan je toliko slavio svoju pobjedu da je izgubio kontrolu nad bolidom na mokroj stazi i otkinuo mu nos. Osim Brambille, svoje prve pobjede u Formuli 1 na ovoj Velikoj nagradi su ostvarili John Watson u Penske-Fordu 1976., Alan Jones u Shadow-Fordu 1977. i Elio de Angelis u Lotus-Fordu 1982., koji je pobijedio s prednošću od 5 stotinki sekunde ispred Kekea Rosberga.